CELEX: 32019R0926
Language: et
Date: 2019-06-03 00:00:00
Title: Komisjoni rakendusmäärus (EL) 2019/926, 3. juuni 2019, teatavate kaupade klassifitseerimise kohta kombineeritud nomenklatuuris

6.6.2019   
               
               
                  ET
               
               
                  Euroopa Liidu Teataja
               
               
                  L 148/16
               
            
         KOMISJONI RAKENDUSMÄÄRUS (EL) 2019/926,
         3. juuni 2019,
         teatavate kaupade klassifitseerimise kohta kombineeritud nomenklatuuris
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
         ning arvestades järgmist:
         
                     (1)
                  
                  
                     Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
                  
               
                     (2)
                  
                  
                     Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
                  
               
                     (3)
                  
                  
                     Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
                  
               
                     (4)
                  
                  
                     On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel Kõnealuseks ajavahemikuks tuleks kehtestada kolm kuud.
                  
               
                     (5)
                  
                  
                     Käesoleva määrusega ette nähtud meetmed on kooskõlas tolliseadustiku komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
         
         
            Artikkel 2
            Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
         
         
            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 3. juuni 2019
            
               
                  Komisjoni nimel
               
               
                  presidendi eest
               
               
                  maksunduse ja tolliliidu peadirektoraadi
               
               
                  peadirektor
               
               Stephen QUEST
            
         
         
            (1)  ELT L 269, 10.10.2013, lk 1.
         
            (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
      
      
         
            LISA
            
                        Kauba kirjeldus
                     
                     
                        Klassifikatsioon
                        (CN-kood)
                     
                     
                        Põhjendus
                     
                  
                        (1)
                     
                     
                        (2)
                     
                     
                        (3)
                     
                  
                        Toode mõõtmetega umbes 160 × 54 × 38 cm ja massiga umbes 1,5 kg, koosneb kahest teineteisega ühendatud riidekihist, mille vahel on vahtplastist polster. Riide sisekülg on kaetud plastiga.
                        Tootel on metallvarrastest tehtud kokkupandavast raamist seljatugi, mis on osaliselt tootesse integreeritud. Seljatoe ääre külge on õmmeldud ümbriskott. Seljatoe kõrgust saab reguleerida plastpandlaga rihmaga.
                        Toote võib transpordiks või säilitamiseks kokku voltida. Seljatoe ülemiste nurkade külge on õmmeldud kanderihm ning tootel on mitu takjakinnist, et kinnitada seljatugi transportimise või säilitamise ajaks lamamisaluse külge.
                        Toode esitatakse tollile matka- või rannamatina.
                        Vt fotot (*1).
                     
                     
                        6306 90 00 
                     
                     
                        Klassifikatsioon määratakse kindlaks kombineeritud nomenklatuuri klassifitseerimise üldreeglitega 1, 3 b ja 6 ning CN-koodide 6306  ja 6306 90 00  sõnastusega.
                        Kuna tekstiilmaterjal moodustab pinna põhiosa, annab see tootele tema põhiomaduse klassifitseerimise üldreegli 3 b tähenduses.
                        Oma objektiivsete omaduste tõttu (kerge, kaitseks plastiga kaetud, kiiresti ülesseatav ja kokkupakitav ning lihtsalt transporditav) on toode ette nähtud kasutamiseks ajutiselt välitingimustes, näiteks matkal, rannas jne. (vt ka kombineeritud nomenklatuuri selgitavad märkused, alamrubriik 6306 90 00 ).
                        Toodet ei või klassifitseerida rubriiki 9404  kui magamistoa- jms mööbli juurde kuuluvat lisandit (näiteks madrats), kuna toode ei ole kavandatud voodivarustuseks ega meenuta madratsit vms.
                        Seepärast tuleb toode klassifitseerida CN-koodi 6306 90 00  alla kuuluvaks muuks matkatarbeks.
                     
                  
               (*1)  Foto on üksnes illustreeriv.